Esialgu pole pokkerist veel miskit kirjutada.  Imre alustab mängimist täna 1500 7cs Hi-Low turniiriga, mina teen esimese WSOP turniiri ilmselt ülehomme.  Saabusime eile hilisöösel. Peatume juba kolmas kord Gold Coast hotellis - peamiselt küll hinna tõttu, kuid väheoluline  pole siiski ka WSOP toimumiskoha Rio lähedus. Igatahes on see koht meile juba üsna kodune.  Esimese asjana käisime täna kohe hommikul vara poes, päeval on selleks lihtsalt liiga kuum. Kuna olen otsustanud, et seekordne reis Ameerikasse ei tohi järjekordselt viiit lisakilo tekitada, vajasin porgandeid, õunu jms (lisaks maksab ka veepudel seal oluliselt vähem: 1,5l - 1.49$ poes vs 1l - 2.30$ hotellis). Kell 10 paistis päike igatahes keset taevast ja varjud olid imelühikesed, eestimaalase jaoks oli  tegemist ikka väga kuuma suvepäevaga, millist iga suvi ei esinegi, aga pärast vihmast ja külma jaanipäeva oli selline kuum lauspäike supermõnus.